Plasies oorrompel Triegies – Merensky High School
DIE O.14 DOGTERSHOKKIESPAN
Voor: Palesa Shiluvane.
Middel: Nikita Pohl, Kyla van Zyl, Kita Coppen, Janke Basson, Victoria Mathebula en Annelene Rood.
Agter: Me. Anri Burger (afrigter), Dezi Dreyer, Reabetswe Makgoba, Megan Jardine, Lunè Fritz, Zuleika Ferns, Sunè Hermann, Mariesa Schutte, Emma Dalrymple-Hay, me. Nadia Claasen (afrigter).
Dit was 'n wintersportfees toe Hoërskole Merensky en Louis Trichardt op Saterdag, 3 Junie kragte gemeet het in nog 'n ligabyeenkoms in Louis Trichardt. Vanuit die staanspoor het Plasiespanne die botoon gevoer.
Die junior sokkerspan het vroeg-vroeg al voorbrand gemaak met 'n 2-1 oorwinning, waarna die seniorspan amok gemaak het met 'n wentelling van 7-4.
Seunshokkie het vir oulaas hierdie seisoen bewys dat genotvolle samespel die deurslag gee by elke oorwinning.
Met 'n 6-1 oorwinning het die 1e-span vriend en vyand beïndruk. Samual Modiba en JJ Davis het geskitter met 2 doele elk, terwyl Herman Grové en Jordan Stevens beide 1 doel aangeteken het. Wayne Coppen en Luann Botha het uitstekende verdedigingswerk gelewer.
Die belowende 0.14's het ook 'n pragtelling van 5-0 op die telbord gesit. Kyle-Bradley Hamilton is speler van die wedstryd met 3 doele. Luca de Sousa en Aldrich Hugo teken elkeen een doel aan.
Die o.16-span het in hul opponente se helfte geboer met Doran Kleynhans se wendoel wat finaal die Triegies se hokkiedoppie klink met 'n 1-0 eindtelling.
Die dogtershokkiespanne spog met 'n totaal van 9 doele teenoor slegs 1 vir Louis Trichardt. Die o.14-span wen 2-0 met Dezi Dreyer en Victory Mathebula benoem as spelers van die wedstryd.
Die o.15's boer in die opponente se doelhok met 'n 5-0 wen. Zané Booysen en Renate Botha is uitgesonder as spelers van die wedstryd.
Op seniorvlak kom die doele nie so maklik, maar spog die 2e-span met 'n 1-0 wen; Ronel du Toit is speler van die wedstryd. Na 'n verbete stryd kon die 1e-spanne nie daarin slaag om 'n doel aan te teken nie; Bianca Elbrecht is speler van die wedstryd.
Op die rugbyveld was die tafel gedek vir 'n uitmuntende kragmeting.
Die o.14-mannetjies gee die toon aan met 'n 37-14 pragoorwinning.
Die o.15's laat ook nie met hul mors nie en verhoed die Triegies om 'n enkele punt aan te teken met 'n eindtelling van 22-0.
In 'n naelbytstryd eindig die o.16-spanne gelykop, 19 elk.
Alhoewel die 2e-span naelskraap 10-12 verloor het, het die 1e-span manne Plasieharte blou laat klop toe die eindfluitjie 'n 27-21 oorwinning aankondig. Drieë is gedruk deur Kevin van den Bergh (2), Noko Malatjie (1), JD le Grange (1) en Wynand Scholtz (1). Delux Jooste het 'n drie verdoel.
Boys Hockey, Girls Hockey, Rugby-en, Soccer, Sportsboys hockey, girls hockey, hockey, rugby, soccer, sports